**RAZVOJ NOVIH PODJETIJ V OKVIRU REGIJSKEGA PROJEKTA**

***»PODJETNO NAD IZZIVE – PONI Podravje«***

**Služba Vlade Republike Slovenije za razvoj in evropsko kohezijsko politiko je podprla osem regijskih projektov v okviru celovitega projekta »Podjetno nad izzive – PONI«. Gre za model podjetniškega usposabljanja, v okviru katerega udeleženci v času štirih mesecev, kolikor traja zaposlitev v programu, razvijejo in realizirajo lastno podjetniško idejo. To dosežejo skozi celostni program podjetniških usposabljanj, skozi mentorstvo in nudenje vsestranske pomoči udeležencem pri uresničevanju njihovih poslovnih idej. Skupna vrednost projekta znaša skoraj 1,4 milijona evrov.**

Regijski projekt PONI Podravje bodo izvajale Mariborska razvojna agencija, Znanstveno-raziskovalno središče Bistra Ptuj ter Razvojna agencija Slovenske gorice, d.o.o. V projekt bo vključeno 130 udeležencev iz Podravske regije. Projekt je namenjen vsem, ki imajo podjetniško idejo in željo po njeni realizaciji, ne glede na starost, stopnjo in smer izobrazbe.

Projekt ponuja:

* 4 mesečno redno zaposlitev, ki udeležencem omogoči, da se v celoti posvetijo razvoju svojih idej;
* uporabna individualna in skupinska podjetniška usposabljanja;
* podporo in pomoč izkušenih mentorjev pri razvoju ideje in pripravi poslovnega načrta;
* delo s somišljeniki, mreženje s podjetniki in prve korake na podjetniški poti.

Udeleženci se bodo v program vključevali na podlagi javnih pozivov, ki bodo objavljeni predvidoma vsake 4 mesece. Izbrani kandidati se bodo pri izvajalcu programa zaposlili za obdobje 4 mesecev. V tem času bodo pridobili vsa potrebna podjetniška znanja, oblikovali ustrezen poslovni model ter pripravili poslovni načrt, na podlagi katerega bodo po zaključku programa ustanovili lastno podjetje.

Glavni cilj projekta je ustanovitev novih podjetij, v okviru katerih bodo udeleženci podjetniškega usposabljanja realizirali svoje podjetniške ideje.

**Prvi javni poziv za vključitev v program bo objavljen na spletni strani** [**www.mra.si**](http://www.mra.si) **v začetku meseca septembra 2020.**

Projekt financirata Republika Slovenija in Evropska unija iz Evropskega sklada za regionalni razvoj. Projekt se izvaja v okviru »Operativnega programa za izvajanje Evropske kohezijske politike v obdobju 2014–2020«, prednostne osi: »3. Dinamično in konkurenčno podjetništvo za zeleno gospodarsko rast«, prednostne naložbe »3.1 Spodbujanje podjetništva, zlasti z enostavnejšim izkoriščanjem novih idej v gospodarstvu in pospeševanjem ustanavljanja novih podjetij, tudi preko podjetniških inkubatorjev«.

# # #

Dodatne informacije:

|  |  |  |
| --- | --- | --- |
| Mariborska razvojna agencija T: 02 333 13 00E: info@mra.si  | Znanstveno-raziskovalno središče Bistra PtujT: 02 748 02 50E: bistra@bistra.si | Razvojna agencija Slovenske gorice, d.o.o.T: 059 128 773E: poni@rasg.si  |